钦定古今图书集成/明伦汇编/氏族典/第602卷 > 《凌迪知万姓统谱》 > 长孙览
## 钦定古今图书集成/明伦汇编/氏族典/第602卷 > 《凌迪知万姓统谱》 > 长孙览

按《隋书长孙览传》，“览字休因，河南洛阳人也。祖稚，魏
太师、假黄钺，上党文宣王。父绍远，周小宗伯、上党郡
公。览性弘雅，有器量，略涉书记，犹晓锺律。魏大统中，
起家东宫亲信。周明帝时，为大都督。武帝在藩，与览
亲善。览初名善，帝谓之曰：‘朕以万机委卿先览’。遂赐
名焉。及诛宇文护，以功进封薛国公。从平齐，进位柱”
国，封第二子宽管国公。开皇二年，征为东南道行军
元帅，统八总管出寿阳，水陆俱进。师临江，陈人大骇，
会陈宣帝卒而还。俄转泾州刺史，所在并有政绩。卒
官。子洪嗣。历宋、顺、临三州刺史，司农少卿，北平太守。